Diari Oficial de la Generalitat Valenciana


Sumari del DOGV 5980, del 24-03-2009 (2009/2959)

RESOLUCIÓ de 21 de novembre de 2008, del conseller de Governació, per la qual es publica la Proposta de Reglament de les Agrupacions Locals de Voluntaris de Protecció Civil.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5980

Data del DOGV
:   24-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2959


Data del document
:   21-11-2008

Organisme emissor
:   Conselleria de Governació

Tipus de document
:   Resolució

Anàlisi jurídica

 Descriptors 

:   * voluntariat social
    * qualificació professional
    * administració local
    * programa d'ensenyament
    * protecció civil

RESOLUCIÓ de 21 de novembre de 2008, del conseller de Governació, per la qual es publica la Proposta de Reglament de les Agrupacions Locals de Voluntaris de Protecció Civil. [2009/2959]  
A fi de facilitar als ajuntaments la redacció del Reglament de les Agrupacions Locals de Voluntaris de Protecció Civil, la Conselleria de Justícia i Administracions Públiques va elaborar l'any 1998, una Proposta de Reglament d'Agrupacions Locals de Voluntaris de Protecció Civil de la Comunitat Valenciana que va ser publicada mitjançant la Resolució de 9 de setembre de 1998, del director general d'Interior de la Conselleria de Presidència, per la qual s'ordenava la publicació de la Proposta de Reglament d'Agrupacions Locals de Voluntaris de Protecció Civil de la Comunitat Valenciana (DOGV 3376 de data 19 de novembre de 1998).  
La proposta de reglament publicada constituïa una eina imprescindible en el funcionament normal de l'Agrupació Local de Voluntaris de Protecció Civil, atès que s'hi regulaven aspectes tan necessaris com són: l'organització, l'estructura i el funcionament.  
L'aprovació del Reglament Autonòmic dels Servicis del Voluntariat de Protecció Civil i Estatut del Voluntariat de Protecció Civil mitjançant el Decret 7/2007, de 19 de gener, del Consell, fa necessària l'adaptació de la Proposta de l'any 1998 a la nova normativa, que estableix en el seu articulat aspectes que han de figurar en els reglaments municipals.  
La nova proposta recull de manera molt precisa l'esperit del reglament autonòmic, tot regulant l'estructura i funcionament de l'Agrupació Local de Voluntaris de Protecció Civil, junt amb altres aspectes molt importants com són la formació i la identificació inequívoca dels voluntaris de protecció civil de la Comunitat Valenciana.  
Per tot això, decrete:  
Article 1  
Publicar com a annex I d'aquesta resolució, el text de la Proposta de Reglament de les Agrupacions Locals de Voluntaris de Protecció Civil, a fi que puga ser utilitzat totalment o parcial per aquelles entitats que ho consideren convenient, sense perjudici de la seua necessitat aprovació pel procediment legalment establert.  
Aquesta resolució no té caràcter normatiu, i cada corporació local hi haurà d'adoptar, si és el cas, el corresponent acord plenari.  
Les entitats locals que assumisquen com a pròpia i de forma íntegra la proposta de reglament que es publica a través d'aquesta resolució, podran substituir la seua publicació completa per un anunci en què conste el corresponent acord d'aprovació del Reglament i la remissió a aquesta resolució, que es publica en el Diari Oficial de la Comunitat Valenciana i en els butlletins oficials de les províncies de la Comunitat Valenciana.  
Disposició addicional  
La present resolució deroga la Resolució de 9 de setembre de 1998, del director general d'Interior de la Conselleria de Justícia i Administracions Públiques.  
Disposició final   
La present resolució tindrà efecte a partir de l'endemà de la publicació en el Diari Oficial de la Comunitat Valenciana.  
València, 21 de novembre de 2008.- El conseller de Governació: Serafín Castellano Gómez.  
ANNEX I  
PROPOSTA DE REGLAMENT MUNICIPAL DE LES AGRUPACIONS LOCALS DE VOLUNTARIS DE PROTECCIÓ CIVIL DE LA COMUNITAT VALENCIANA  
TÍTOL PRELIMINAR  
Disposicions generals  
Article 1. Objecte  
L'objecte del present Reglament és regular l'organització i funcionament de l'Agrupació Local de Voluntaris de Protecció Civil del municipi de ... (nom del municipi), sense perjudici de les competències determinades per les lleis estatals i autonòmiques en la matèria.  
Article 2. Aprovació  
El Reglament haurà de ser aprovat pel Ple de l'Ajuntament i remès al Registre dels Servicis de Voluntariat de Protecció Civil per a la seua validació i arxiu. Idèntic tràmit serà seguit en cas de dissolució de l'Agrupació Local de Voluntaris de Protecció Civil.  
Article 3. Marc operatiu  
L'Agrupació Local de Voluntaris de Protecció Civil durà a terme la seua missió en el marc del Pla Territorial Municipal enfront d'emergències i plans d'actuació municipal enfront de riscos, el Pla Territorial d'Emergència de la Comunitat Valenciana i els diversos plans especials i procediments d'actuació enfront de riscos específics, amb subjecció a les ordres que es reben del Comandament Únic.  
Article 4. Assegurança  
1. L'Ajuntament haurà de subscriure, prèviament a la iniciació de les activitats dels voluntaris, un contracte d'assegurança per als voluntaris de l'Agrupació Local de Voluntaris de Protecció Civil, que contemple indemnitzacions per disminució física, invalidesa temporal o permanent, defunció i assistència mèdica i farmacèutica, per a fer front als riscos que puguen sobrevenir als voluntaris en l'exercici de les seues funcions, així com la responsabilitat per danys a tercers.   
2. L'Ajuntament, serà responsable civil subsidiari, d'acord amb la legislació vigent, en virtut de la seua potestat de comandament sobre l'Agrupació Local de Voluntaris de Protecció Civil.   
3. La modalitat de les corresponents pòlisses d'assegurances i les quanties de les indemnitzacions seran fixades per l'Ajuntament, tot responsabilitzant-se de sufragar-ne les quotes. Les quanties de les assegurances s'actualitzaran anualment.  
4. L'acreditació de l'existència de la pòlissa haurà d'inscriure's en el Registre dels Servicis de Voluntariat de Protecció Civil de la Comunitat Valenciana.  
Article 5. Dependència  
L'Agrupació Local de Voluntaris de Protecció Civil depèn del ... (òrgan competent de l'Ajuntament) i s'integra funcionalment en el Servici Local de Protecció Civil.  
Article 6. Mitjans econòmics  
L'Ajuntament arbitrarà els mitjans necessaris per a procurar que l'Agrupació Local de Voluntaris de Protecció Civil compte amb material necessari que garantisca el desenrotllament de les funcions que té assignades segons el present Reglament, especialment al camp del transport, la uniformitat i les radiocomunicacions, així com perquè l'Agrupació Local de Voluntaris de Protecció Civil puga disposar d'una seu digna i adequada a les seues necessitats.  
Article 7. Col·laboradors  
En l'Agrupació Local de Voluntaris de Protecció Civil podrà integrar-se personal col·laborador que, pels seus coneixements tècnics, puga exercir una tasca formativa o d'assessorament, sense pertànyer orgànicament a aquesta ni estar subjectes a aquest Reglament.  
Article 8. Règim jurídic  
L'actuació de l'Agrupació Local de Voluntaris de Protecció Civil es regirà pel que disposa aquest Reglament, la Llei 7/1985, de 2 d'abril, Reguladora de les Bases del Règim Local, en el Reglament Autonòmic dels Servicis de Voluntariat de Protecció Civil i Estatut del Voluntariat de Protecció Civil i la resta de normativa sobre règim local.  
TÍTOL I  
L'Agrupació Local de Voluntaris de Protecció Civil  
CAPÍTOL I  
L'Agrupació Local de Voluntaris de Protecció Civil  
Article 9. L'Agrupació Local de Voluntaris de Protecció Civil  
1. L'Agrupació Local de Voluntaris de Protecció Civil és una organització de caràcter humanitari i altruista, que actua de manera desinteressada i solidària en benefici de les persones, els béns i el medi ambient de la Comunitat Valenciana, desenrotllant les tasques pròpies de la protecció civil.  
2. Estarà integrada per persones físiques que ostenten la condició de voluntaris de Protecció Civil descrita en el present Reglament.  
3. L'Agrupació Local de Voluntaris de Protecció Civil, en dependre orgànicament de l'òrgan competent de l'Ajuntament, no tindrà personalitat jurídica pròpia.  
Article 10. Finalitat  
La finalitat de l'Agrupació Local de Voluntaris de Protecció Civil serà la de canalitzar i estructurar la participació ciutadana en tasques de protecció civil, desenrotllant les funcions descrites en el present Reglament.  
Article 11. Composició  
1. Podran participar en l'Agrupació Local de Voluntaris de Protecció Civil les persones físiques, majors d'edat, que estiguen disposades a col·laborar voluntàriament en les activitats pròpies dels servicis de protecció civil.  
2. Formaran part de l'Agrupació Local de Voluntaris de Protecció Civil les persones integrades en aquesta amb motiu de la subscripció per part de l'Ajuntament de convenis de col·laboració amb altres Administracions, organismes o entitats públiques o privades  
Article 12. Àmbit d'actuació territorial  
1. L'àmbit d'actuació territorial de l'Agrupació Local de Voluntaris de Protecció Civil serà el seu terme municipal.  
2. L'àmbit d'actuació territorial es veurà ampliat en el cas que s'establisquen acords de col·laboració entre distints municipis que, per proximitat geogràfica, escassetat de recursos o similitud de riscos, decidisquen la prestació del servici de forma conjunta.  
3. L'àmbit d'actuació territorial podrà ser ampliat en aquells casos en què estiga activat un Pla de Protecció Civil d'àmbit autonòmic i la mobilització de l'Agrupació Local de Voluntaris de Protecció Civil siga requerida pel Comandament Únic, sent necessària l'autorització prèvia del responsable municipal competent.  
4. Així mateix, l'àmbit d'actuació territorial podrà ser ampliat si la intervenció de l'Agrupació Local de Voluntaris de Protecció Civil fora requerida per un altre municipi, sempre que compte amb l'autorització prèvia del responsable municipal competent.   
Article 13. Actuacions  
L'actuació de l'Agrupació Local de Voluntaris de Protecció Civil se centrarà en el desenvolupament de les funcions descrites en aquest Reglament, a fi de prevenir i minimitzar les conseqüències que les situacions d'emergències, previstes en la Llei 9/2002, de 12 de desembre, de la Generalitat Valenciana, sobre Protecció Civil i Gestió d'Emergències, tenen sobre la població, els béns i el medi ambient.  
Article 14. Funcions  
1. El Pla Territorial Municipal enfront d'Emergències (PTM) i els plans d'actuació municipal enfront de riscos específics (PAM), són els instruments que preveuen l'activitat de l'Agrupació Local de Voluntaris de Protecció Civil, en funció de la seua capacitat i aptitud per a assumir-los.  
2. Les funcions que podran ser objecte de desplegament per l'Agrupació Local de Voluntaris de Protecció Civil són:  
A) En el marc de la prevenció  
- Col·laboració en els estudis de riscos de la localitat, preferentment orientats a edificis, locals i establiments de pública concurrència.  
- Col·laboració i suport a la confecció i divulgació dels plans d'autoprotecció en els centres esmentats.  
- Col·laboració en l'elaboració i manteniment del Pla Territorial Municipal i els plans d'actuació municipal enfront de riscos específics.  
- Col·laborar en la confecció i realització de campanyes d'informació i divulgació a col·lectius afectats pels distints riscos, complint amb les directrius donades per l'Ajuntament.  
- Col·laboració en dispositius operatius de caràcter preventiu (en grans concentracions humanes, vigilància forestal, etc.), sempre coordinats per l'òrgan competent que corresponga.  
B) En el marc de la intervenció  
- Suport als Servicis Essencials d'Intervenció, a requeriment d'aquests.  
- Col·laborar en l'atenció a afectats en emergències (evacuació, alberg, abastiment...), sempre coordinats per l'òrgan competent que corresponga.  
- En general, execució de les missions encomanades pel Pla Territorial Municipal i els plans d'actuació municipal enfront de riscos específics.  
Aquestes funcions desenrotllades per l'Agrupació de Voluntaris de Protecció Civil podran complementar les efectuades per professionals retribuïts; en cap cas, no les substituiran.  
Article 15. Estructura  
1. L'Agrupació Local de Voluntaris de Protecció Civil, atenent a les necessitats servici i als mitjans humans disponibles, s'estructura orgànicament i funcionalment de la manera següent:  
a) L'Equip, integrat per un mínim de quatre voluntaris, un dels quals serà el cap d'Equip.  
b) El Grup, integrat per un mínim de dos equips, i a càrrec d'un cap de Grup.  
c) La Secció, integrada per un mínim de dos Grups, i a càrrec d'un cap de Secció.  
d) La Unitat, integrada per un mínim de dues Seccions, i a càrrec d'un cap d'Unitat.  
2. L'Agrupació Local de Voluntaris de Protecció Civil constarà d'un cap, i en aquells casos en què així es determine, d'un sotscap.  
Article 16. Nomenaments  
1. El cap i, si fa el cas, el sotscap seran nomenats pel responsable municipal corresponent entre els membres de l'Agrupació Local de Voluntaris de Protecció Civil, atenent a criteris de capacitat de lideratge, antiguitat en l'Agrupació Local de Voluntaris de Protecció Civil, i mèrits contrets en l'exercici de la seua labor de voluntari.  
2. Els caps d'Unitat, de Secció, de Grup i d'Equip seran nomenats pel responsable municipal corresponent, a proposta del cap de l'Agrupació Local de Voluntaris de Protecció Civil.   
CAPÍTOL II  
El voluntari de Protecció Civil  
SECCIÓ PRIMERA  
Generalitats  
Article 17. Concepte de voluntari de Protecció Civil  
1. Tindran la consideració de voluntaris de Protecció Civil les persones físiques que lliure i desinteressadament s'integren en l'Agrupació Local de Voluntaris de Protecció Civil, des d'on desenrotllaran les funcions pròpies de la protecció civil descrites en el present Reglament.  
2. L'activitat voluntària desenrotllada en el marc del present Reglament és independent de l'obligació que com a ciutadà poguera correspondre als voluntaris en els casos de greu risc, catàstrofe o calamitat pública, conforme a l'article 30.4 de la Constitució espanyola.  
3. Els voluntaris de protecció civil pertanyen als Servicis Complementaris d'Intervenció i estaran adscrits funcionalment en les seues actuacions enfront d'una emergència als Servicis Essencials d'Intervenció previstos en la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana.  
Article 18. Dependència  
1. La relació dels voluntaris amb l'Ajuntament s'entén com a col·laboració gratuïta i desinteressada, i està basada únicament en sentiments humanitaris, altruistes i de solidaritat social, no mantenint per tant, cap relació de caràcter laboral.  
2. La permanència dels voluntaris en l'Agrupació Local de Voluntaris de Protecció Civil serà gratuïta, sense dret a reclamar salari, remuneració o premi.  
Article 19. Compensació de despeses  
1. L'Ajuntament, en determinats casos autoritzats pel responsable municipal, podrà arbitrar fórmules per a compensació de les despeses derivades del servici o assistència a cursos de formació.  
2. Queden exclosos del paràgraf anterior les indemnitzacions corresponents per danys patits com a conseqüència de la seua prestació segons el que estableix l'article 4 d'aquest Reglament.  
Article 20. Classificació del personal voluntari de protecció civil  
Les persones físiques que s'integren en l'Agrupació Local de Voluntaris de Protecció Civil es classifiquen en:  
a) Aspirant a voluntari  
b) Voluntari en pràctiques  
c) Voluntari operatiu  
Article 21. Aspirant a voluntari  
És tota persona que sol·licita la seua integració en l'Agrupació Local de Voluntaris Protecció Civil que, complint amb els requisits exigits per al seu ingrés, encara no ha superat el Curs de Formació Bàsica. No se'l considerarà integrat dins de l'Agrupació Local de Voluntaris de Protecció Civil, ni podrà intervenir en cap tipus d'activitat diferent de la purament formativa.  
Article 22. Voluntari en pràctiques  
És tot aquell voluntari que es trobe prestant el període de pràctiques obligatori.  
El període de pràctiques obligatori té una durada de sis mesos i s'efectua després de superar el Curs de Formació Bàsica i les proves psicotècniques establides per l'Ajuntament.  
A tots els efectes, els voluntaris en pràctiques, tindran els mateixos drets i obligacions que els voluntaris operatius excepte les opcions a la direcció d'equip, grup, secció, unitat i agrupació.  
Article 23. Voluntari operatiu  
1. És tot aquell voluntari que després de superar el període de pràctiques siga nomenat per l'alcalde del municipi voluntari de Protecció Civil, tot acordant-ne la integració en l'Agrupació Local de Voluntaris de Protecció Civil.  
2. Els voluntaris amb edats compreses entre els 16 i 18 anys tindran la mateixa condició de voluntaris operatius que els majors d'edat, però només podran participar en tasques i dispositius de caràcter preventiu. En qualsevol cas hauran d'anar sempre acompanyats i supervisats per un altre voluntari major d'edat.  
SECCIÓ SEGONA  
Adquisició i pèrdua de la condició de voluntari   
de Protecció Civil  
Article 24. Ingrés en l'Agrupació Local de Voluntaris de Protecció Civil  
Per a ingressar en l'Agrupació Local de Voluntaris de Protecció Civil hauran de complir-se els requisits següents:  
a) Tenir més de setze anys complits en el moment de la presentació de la sol·licitud d'ingrés. En el cas de tenir entre setze i divuit anys, haurà d'aportar permís del tutor legal.  
b) Realitzar, per escrit (segons el model de l'annex), la sol·licitud d'incorporació a l'Agrupació Local de Voluntaris de Protecció Civil, acompanyada d'una declaració de no trobar-se inhabilitat per a l'exercici de funcions públiques per sentència ferma. En la sol·licitud haurà de figurar el compromís de complir aquest Reglament i tota la normativa vigent sobre Protecció Civil i Voluntariat, així com d'executar les tasques que se li encomanen i les instruccions que se li indiquen per les autoritats competents.  
c) No patir malaltia, ni defecte físic, psíquic o sensorial que impedisca exercir normalment les funcions pròpies del seu destí o lloc específic.  
d) Superar les proves psicotècniques establides per l'Ajuntament per a comprovar la idoneïtat de l'aspirant.  
e) Superar el Curs de Formació Bàsica.  
Article 25. Nomenament de voluntari operatiu  
Una vegada superat les proves psicotècniques i el Curs de Formació Bàsica, el voluntari adquireix la condició de voluntari en pràctiques durant un període de sis mesos.   
Després de superar amb aprofitament el període de pràctiques, el responsable municipal competent, nomenarà l'aspirant voluntari de l'Agrupació Local de Voluntaris de Protecció Civil.   
El nomenament esmentat serà notificat a la persona interessada.  
Article 26. Baixa temporal  
1. El voluntari quedarà en situació de baixa temporal en els seus drets i deures en els casos següents:  
a) Quan escaiga, per aplicació de les normes disciplinàries establides en aquest Reglament.  
b) Quan així ho sol·licite la persona interessada justificadament davant el cap de l'Agrupació Local de Voluntaris de Protecció Civil.  
2. Si la baixa temporal fóra a petició del voluntari per un temps inferior a dotze mesos, tindrà dret a l'ingrés automàtic en les mateixes condicions en què es trobava en sol·licitar la baixa.   
Article 27. Pèrdua de la condició de voluntari  
1. El voluntari en perdrà la condició per les causes següents:  
a) A petició pròpia.  
b) Per deixar de complir alguna de les condicions exigides per al seu ingrés que l'incapaciten per a l'exercici de les seues funcions.  
c) En els casos en què així escaiga, per aplicació de les normes de disciplina establides en aquest Reglament.  
2. La tramitació dels casos dels apartats b) i c) serà desenrotllada pel departament competent en matèria de protecció civil de l'Ajuntament a petició del cap de l'Agrupació Local de Voluntaris de Protecció Civil, en expedient individualitzat i previ tràmit d'audiència a la persona interessada.  
3. En cas de la pèrdua de la condició de voluntari, es procedirà per part de la persona interessada, a l'entrega immediata del carnet identificatiu i de tot el material que li va ser entregat per la seua condició de voluntari, podent sol·licitar si així ho desitja que se li facilite un certificat dels servicis prestats en l'Agrupació Local de Voluntaris de Protecció Civil.  
SECCIÓ TERCERA  
Drets i deures dels voluntaris  
Article 28. Drets.  
Els voluntaris de Protecció Civil tenen els següents drets:  
a) Percebre el reintegrament de les despeses que els ocasionen la seua activitat de Voluntariat de Protecció Civil, d'acord amb el que estableix l'article 19 del present Reglament.  
b) Tenir garantit per l'administració municipal l'assegurament segons el que estableix l'article 4 del present Reglament.  
c) Participar activament en les activitats que exercisca l'Agrupació Local de Voluntaris de Protecció Civil.  
d) Rebre la informació i formació necessària per a l'exercici de les seues funcions com a voluntari.  
e) Sol·licitar un certificat de mèrits on s'acrediten les labors prestades i el seu historial en l'Agrupació Local de Voluntaris de Protecció Civil que serà expedit pel responsable municipal designat a l'efecte.  
f) Efectuar les peticions, suggeriments i reclamacions que considere necessàries, dirigides per escrit al cap de l'Agrupació.  
g) Tots aquells que es deriven del present Reglament i del Reglament Autonòmic dels Servici de Voluntariat de Protecció Civil i Estatut del Voluntariat de Protecció Civil.  
Article 29. Deures  
Els voluntaris de Protecció Civil estan obligats a:  
a) Respectar l'estructura de comandament existent en l'Agrupació Local de Voluntaris de Protecció Civil.  
b) Cobrir el mínim de 60 hores anuals de servicis en l'Agrupació Local de Voluntaris de Protecció Civil, exercint les activitats que els siguen encomanades.  
c) La seua incorporació a requeriment del cap de l'Agrupació o, si no n'hi ha, del comandament respectiu, tan ràpidament com siga possible, al lloc de concentració que se li indique.  
d) Acatar les instruccions que els siguen donades pel director del Lloc de Comandament Avançat o pel coordinador de la Unitat Bàsica d'Intervenció on estiguen integrats.  
e) Informar els comandaments de l'Agrupació Local de Voluntaris de Protecció Civil de l'existència de circumstàncies que pogueren suposar riscos per a les persones, per als béns o per al medi ambient.  
f) Mantenir discreció sobre la informació a què tinguen accés per raó de l'exercici de les seues activitats.  
g) Participar en aquelles activitats de formació que s'organitzen a fi de capacitar-los per a un millor exercici de les seues tasques.  
h) Rebutjar qualsevol tipus de contraprestació econòmica.  
i) Usar la uniformitat i els emblemes distintius de la categoria que li corresponguen en totes les actuacions en què així siga requerit pels comandaments de l'Agrupació Local de Voluntaris de Protecció Civil.  
j) Mantenir en perfectes condicions d'ús el material i equip que li siga confiat.  
SECCIÓ QUARTA  
Recompenses i sancions  
Article 30. Valoració de conductes  
1. L'activitat altruista, solidària i no lucrativa exclou tota remuneració però no impedeix el reconeixement dels mèrits del voluntari i, per tant, la constatació d'aquests a efectes honorífics.  
2. Junt amb aquesta distinció de conductes meritòries, també seran estudiades les possibles faltes comeses pels voluntaris que comportaran les corresponents sancions.  
3. Tant els mèrits i honors concedits com les faltes i les seues sancions seran anotats en l'expedient personal del voluntari.  
4. L'òrgan competent de l'Ajuntament a proposta del Cap de l'Agrupació serà l'encarregat de valorar les conductes meritòries i les que siguen objecte de sanció.  
Article 31. Conductes excepcionals  
1. Les conductes excepcionals, en els supòsits que impliquen un nivell de dedicació superior a l'ordinari del servici o per tasques de salvament o protecció civil amb risc de la vida o integritat física dels voluntaris, podran ser recompensades amb felicitació per part de l'òrgan competent de l'Ajuntament i/o amb la formulació de proposta per a la concessió d'alguna de les condecoracions establides en la legislació vigent per a premiar actes d'aquesta naturalesa.  
2. Els mèrits i honors concedits, seran anotats en l'expedient personal de la persona interessada.  
Article 32. Infraccions i sancions  
1. Les infraccions al que disposa aquest Reglament se sancionaran per l'òrgan competent de l'Ajuntament, prèvia tramitació del corresponent procediment amb audiència de la persona interessada.   
2. Es consideraran faltes lleus i se sancionaran amb advertència o suspensió de fins a un mes, atenent a les circumstàncies que concórreguen, les següents:  
a) El descuit en la conservació i manteniment de l'equip i material que tinguera a càrrec seu.  
b) La desobediència als comandaments o responsables de la seua agrupació, quan això no tinga gravetat i no afecte el servici que haja de complir.  
c) Les incorreccions amb el públic, superiors, companys o subordinats, sempre que no tinguen caràcter greu.  
d) Quants incompliments de caràcter lleu, per acció o omissió, es produïsquen als deures establits en l'article 29 del present Reglament.  
3. Es consideraran faltes greus i se sancionaran amb suspensió d'un a sis mesos, atenent a les circumstàncies que concórreguen, les següents:  
a) No informar els responsables de l'Agrupació Local de Protecció Civil, o les autoritats corresponents, de l'existència de fets que puguen suposar riscos per a les persones, béns i medi ambient.  
b) Deixar de a complir, sense causa degudament justificada, les instruccions que li siguen donades per l'estructura de comandament de l'Agrupació Local de Voluntaris de Protecció Civil, pel director del Lloc de Comandament Avançat o pel coordinador de la Unitat Bàsica d'Intervenció on estiguen integrats.  
c) Faltar el respecte o la consideració deguda al públic, als superiors i als companys.  
d) La utilització de l'equip fora dels actes propis de l'Agrupació Local de Voluntaris de Protecció Civil.  
e) Utilitzar o exhibir indegudament el carnet identificatiu.  
f) La pèrdua o deteriorament per negligència de l'equip, material, béns i documents del servici a càrrec seu i custòdia.  
g) L'acumulació de tres faltes lleus.  
4. Es consideraran faltes molt greus i se sancionaran amb expulsió de l'Agrupació les següents:  
a) Vulnerar el voluntari en la seua actuació el principi d'igualtat tal com està establit en l'article 14 de la Constitució.  
b) Reclamar imports econòmics o qualsevol tipus de recompensa en espècie per l'actuació prestada.  
c) La utilització de l'Agrupació Local de Voluntaris de Protecció Civil per a realitzar activitats que no estiguen relacionades amb les labors pròpies de Protecció Civil.  
d) L'agressió al públic, a qualsevol de les persones que integren el dispositiu preventiu o participen en la resolució de l'emergència.  
e) Negar-se a complir les sancions de suspensió que li puguen ser imposades.  
f) Haver estat sancionat tres vegades per faltes greus.  
5. Els actes constitutius d'infraccions lleu, greu i molt greu prescriuran transcorregut, des de la seua realització, el termini d'un, tres i cinc anys respectivament.  
Article 33. Defensa de la persona interessada  
En cas de sancions reglamentades, el voluntari té dret a un procediment de sanció just i equànime, que garantisca en tot moment la seua defensa, d'acord amb la normativa general reguladora dels procediments sancionadors.  
SECCIÓ CINQUENA  
Uniformitat i identificació  
Article 34. Uniformitat, identificació i material  
1. El voluntari té el dret i el deure usar la uniformitat, distintius i carnet identificatiu establit en el Reglament Autonòmic dels Servici de Voluntariat de Protecció Civil i Estatut del Voluntariat de Protecció Civil, en totes les actuacions en què així es requerisca pels responsables de l'Agrupació Local de Voluntaris de Protecció Civil.  
2. Els voluntaris de protecció civil seran dipositaris de la uniformitat i el material que se'ls facilite per al desenrotllament de les seues funcions. Serà responsabilitat del voluntari els danys causats en la uniformitat el material encomanat com a conseqüència del tracte indegut o falta d'atenció.  
3. La uniformitat i el material en poder del voluntari serà tornat a l'Agrupació Local de Voluntaris de Protecció Civil si es modificaren les circumstàncies que van aconsellar o van habilitar tal dipòsit.  
SECCIÓ SISENA  
Actuacions de l'Agrupació Local de Voluntaris   
de Protecció Civil  
Article 35. Actuacions preventives  
A sol·licitud de l'Ajuntament, l'Agrupació Local de Voluntaris de Protecció Civil haurà de col·laborar en:  
a) L'elaboració, implantació i manteniment de l'operativitat dels plans de Protecció Civil del terme municipal.  
b) Els dispositius preventius de protecció a la població en els actes de pública concurrència i en els que puga haver risc per a les persones.  
c) La realització de labors de divulgació de l'autoprotecció mitjançant la formació i participació en campanyes de sensibilització de la població en matèria de Protecció Civil.  
d) Qualsevol altra relacionada amb la prevenció de riscos en el terme municipal.  
Article 36. Actuacions en emergències  
1. L'àmbit territorial on podran actuar els voluntaris de protecció civil es limitarà a allò descrit en l'article 12 del present Reglament.  
2. Els voluntaris de protecció civil seran mobilitzats segons amb el que estableixen els plans de protecció civil que s'apliquen segons el tipus d'emergència.  
3. Les actuacions dels voluntaris de protecció civil s'ajustaran a allò que s'ha estipulat en els plans de Protecció Civil elaborats a l'efecte.  
4. Quan tinguen constància que s'ha produït una emergència i aquesta no els haja estat prèviament comunicada segons els canals establits en els plans de protecció civil que s'apliquen, hauran de transmetre la informació rebuda al Telèfon d'Emergència 1.1.2 i, si és el cas, a la Policia Local o responsable municipal competent en matèria de Protecció Civil. La seua mobilització al lloc de l'emergència requerirà de l'autorització prèvia del responsable municipal o, si és el cas, del cap de l'Agrupació Local de Voluntaris de Protecció Civil.  
5. Els voluntaris de Protecció Civil actuaran en una emergència desenrotllant les funcions que els siguen assignades, quan:  
a) Puga garantir-se'n la seguretat.  
b) Tinguen coneixements que els capaciten per a realitzar les funcions esmentades.  
6. Quan la mobilització dels voluntaris haja estat requerida pel Comandament Únic i arriben al lloc de l'emergència amb anterioritat als Servicis Essencials d'Intervenció, podran actuar eventualment en tasques d'intervenció sempre que es complisca amb el que estableix l'apartat 5è d'aquest article.   
7. Una vegada es personen al lloc de l'accident o emergència els recursos dels Servicis Essencials d'Intervenció, el comandament dels voluntaris presents al lloc de l'emergència es posarà en contacte amb el comandament del Servici Essencial d'Intervenció que acudisca a l'emergència, per a informar-lo de la seua evolució i de les labors que han estat realitzant fins a la seua arribada, després de la qual cosa es posaran a les ordres del responsable esmentat, tot desenrotllant-hi les missions que se'ls assignen.  
8. Si a l'arribada dels voluntaris al lloc de l'emergència ja es troba actuant un servici professional, el comandament dels voluntaris mobilitzats es presentarà al director del Lloc de Comandament Avançat o, en cas de no estar constituït aquest, al comandament professional que lidere l'emergència i desenrotllaran les labors que aquest els assigne.  
9. La participació dels voluntaris en les emergències en què estiga constituït el Lloc de Comandament Avançat es desenrotllarà sempre de forma integrada en la Unitat Bàsica d'Intervenció que corresponga, al comandament del responsable professional que actue com a coordinador de la Unitat.   
10. Pròxim al Lloc de Comandament Avançat, formant part de la Unitat Bàsica d'Intervenció en què estiguen integrats els voluntaris, figurarà un responsable municipal.  
11. Si el responsable municipal considera que els voluntaris mobilitzats a l'emergència no estan capacitats per a desenrotllar les labors que li han estat assignades pel coordinador de la Unitat Bàsica d'Intervenció o pel director del Lloc de Comandament Avançat, li ho haurà de comunicar-ho de forma immediata, perquè aquest hi adopte les mesures que crega oportunes.  
Article 37. Actuació fora d'àmbit d'actuació territorial  
Els voluntaris de protecció civil no actuaran com a membres de l'Agrupació Local de Voluntaris de Protecció Civil fora de l'àmbit d'actuació descrit en l'article 12 del present Reglament. En cas de trobar-se amb un accident o una emergència, les actuacions a desenrotllar seran les següents:  
a) Informar de l'emergència al telèfon d'emergències 1 1 2 i/o als servicis essencials d'intervenció.  
b) Com qualsevol ciutadà, en cas d'actuar en l'emergència, ho farà en funció dels seus coneixements i experiència i sota la seua responsabilitat.  
c) A l'arribada dels servicis essencials d'intervenció, s'identificaran, informaran dels fets i de la situació i, si el director del Lloc de Comandament Avançat així ho determina, s'integraran en la Unitat Bàsica d'Intervenció que aquest establisca.  
Article 38. Coordinació d'actuacions conjuntes  
Quan l'actuació de l'Agrupació Local de Voluntaris de Protecció Civil es realitze en col·laboració amb altres agrupacions, la coordinació de l'actuació dependrà de la Direcció del Lloc de Comandament Avançat, en cas d'estar constituït aquest, o de l'òrgan constituït a l'efecte de coordinar el dispositiu en què s'integren els membres de l'Agrupació Local de Voluntaris de Protecció Civil.  
CAPÍTOL III  
Formació  
Article 39. Organització  
1. L'Ajuntament promourà que els voluntaris de l'Agrupació Local de Voluntaris de Protecció Civil accedisquen als cursos establits en el Reglament Autonòmic dels Servicis de Voluntariat de Protecció Civil i Estatut del Voluntariat de Protecció Civil en funció de les necessitats i programació formativa que establisca per a l'agrupació.   
2. L'Ajuntament podrà organitzar cursos de formació o inscriure els voluntaris de l'Agrupació Local de Voluntaris de Protecció Civil en els cursos que organitzen altres organismes i institucions.  
3. Els cursos de formació organitzats per l'Ajuntament podran ser homologats per l'Escola de Protecció Civil de la Comunitat Valenciana quan complisquen els requisits establerts per aquesta.  
Article 40. Curs de Formació Bàsica  
El Curs de Formació Bàsica per a aspirants a voluntaris de protecció civil s'impartirà seguint els requisits per a la seua homologació establits per l'Escola de Protecció Civil de la Comunitat Valenciana, sobre els coneixements relacionats amb les funcions de voluntari de protecció civil i els plans de protecció civil en vigor en l'àmbit de la Comunitat Valenciana, i que consistirà en una formació teoricopràctica la durada i contingut de la qual seran fixats per l'organisme esmentat.  
DISPOSICIÓ ADDICIONAL  
1. L'Ajuntament podrà subscriure convenis de col·laboració amb la Conselleria competent en matèria de protecció civil, en què s'establirà el mecanisme de mobilització dels voluntaris de protecció civil, la seua participació en emergències i la regulació de la compensació pels despesos i danys en què incórrega per la seua participació en situacions d'emergència, quan la participació esmentada siga requerida per l'autoritat competent.  
2. L'Ajuntament podrà subscriure convenis de col·laboració amb altres administracions, organismes o entitats, públiques o privades, encaminades a la promoció, dotació de mitjans, formació i millor funcionament de l'Agrupació Local de Voluntaris de Protecció Civil.  
DISPOSICIÓ FINAL  
El present Reglament es publicarà en el BOP, i entrarà en vigor acabat el termini previst en l'article 65.2 de la Llei 7/1985, de 2 d'abril, Reguladora de les Bases de Règim Local.  
ADDENDA  
Model de sol·licitud d'incorporació a l'Agrupació Local de Voluntaris de Protecció Civil  
Ajuntament d ...   
Sr./ Sra. ..., resident a la localitat d ..., DNI núm. ..., nascut/da el ..., amb domicili al c/ ..., telèfon particular ..., telèfon mòbil ...  
Sol·licita:  
   
Incorporar-se a l'Agrupació Local de Voluntaris de Protecció Civil, tot oferint la seua col·laboració voluntària i desinteressada en les missions que se li confien, comprometent-se a acceptar el Reglament de l'Agrupació Local de Voluntaris de Protecció Civil, en el cas de ser-hi admès/esa.  
..., ... d ... de ...  
ALCALDIA PRESIDÈNCIA DE L'AJUNTAMENT D ...